Sagredo elabora un pla de viabilitat econòmica per a salvar la ‘Superguarderia’
05/10/2015

# Sagredo elabora un pla de viabilitat econòmica per a salvar la ‘Superguarderia’

[![L'alcalde de Paterna enfront de l'edifici de la superguarderia situada en el Parc Tecnològic.](/images/noticias/2015/10/guarderia.jpg)](/images/noticias/2015/10/guarderia.jpg)

05.10.2015

L’Alcalde de Paterna denuncia que “l’anterior equip de Govern del PP va deixar un pufo de prop de 6 milions d’euros” i avança que “les instal•lacions s’empraran per a formació o educació infantil”

L’Alcalde de Paterna, Juan Antonio Sagredo, vol que l’Ajuntament siga l’únic patró de la ‘superguarderia’ per a salvar este innovador edifici. Amb este objectiu, tècnics municipals treballen ja en un pla de viabilitat econòmica consistent a buscar la col•laboració d’altres empreses o entitats de prestigi per a, sense perdre l’objecte social de l’Educació i Investigació, anar pagant el milionari deute heretat de l’anterior executiu.

D’esta manera se li donaria una eixida digna a este singular edifici, ubicat en el Parc Tecnològic, que va inaugurar la Infanta Elena al novembre de 2013 i que porta més d’un any tancat. “Volem modificar els estatuts de la Fundació per a la Innovació en la Infància i per això hem sol•licitat ja formalment a la Generalitat Valenciana un canvi que possibilitaria que l’edifici siga únicament i exclusivament de titularitat municipal”, ha explicat l’alcalde, Juan Antonio Sagredo.

El primer edil ha criticat que “l’anterior Executiu, del PP, va deixar un pufo de prop de 6 milions d’euros” i l’actual equip de Govern vol tornar a reobrir l’edifici com més prompte millor, perquè no seguisca deteriorant-se per inactivitat. “El prioritari és donar-li ús a estes instal•lacions, que s’empraran per a formació o educació infantil”, ha expressat Juan Antonio Sagredo.

Durant este temps, el consistori ha hagut d’instal•lar alarmes en l’edifici i augmentar la vigilància per a vetlar per la seguretat de les instal•lacions. “Ara només falta que la Generalitat done el vistiplau al canvi d’estatuts perquè puguem tornar a utilitzar la coneguda com ‘superguarderia’, que va haver de tancar 8 mesos després de ser inaugurada”, ha puntualitzat.